
Fellingstillatelse på jerv i deler av Tana kommune

Vi viser til deres søknad av 11.12.03 der det søkes om fellingstillatelse for jerv i deler av Tana kommune.

Vedtak:

Fylkesmannen i Finnmark gir med dette fellingstillatelse  for en (-1-) jerv til Båteng/Sirma saualslag i Tana kommune. Felllingstillatelsen gjelder fra og med 8. januar 2004 til og med 15. februar 2004.

Tillatelsen til å felle jerv er gitt med hjemmel i §12 i Lov om viltet (viltloven) av 29. mai 1981 nr. 38, med senere endringer, samt i §3 i ”Forskrift om forvaltning av bjørn, jerv, ulv og gaupe” av 30.06.00.

Begrunnelse for vedtaket

Enkelte av saueeierne tilhørende Båteng/Sirma Saualslag har hatt unormalt store tap av sau og lam til fredede rovdyr (ca. 30%) på sine sommerbeiter i beitesesongen 2003. Det er særlig jerv om er hovedproblemet for sauebøndene i dette området. Det ble ikke funnet yngling i dette området i 2003, men syns- og sporobservasjoner tyder på stor aktivitet hele året. Fellingstillatelse gis for å forhindre ytterligere tap av sau og lam.

I Fylkesmannens ” Forvaltningsplan for bjørn, jerve, gaupe, ulv og kongeørn i Finnmark” står det under forvaltningsmål at det skal opprettholdes sammenhengende reproduserende bestander av jerv i Finnmark. Det er i tråd med nasjonale føringer i St. meld 35 ”Om rovviltforvaltning”. Videre står det i forvaltningsplanen under pkt. 7.5.2 (jerv) blant annet: ”Felling av enkelte individer knyttet til bestemte situasjoner: Tillatelse skal gis ved akutte skader i saue- og reinbeiteområder. Det bør være en lav skadeterskel for å gi fellingstillatelser. Tillatelse kan også gis før skade skjer i områder der skadepotensialet er stort”.

På denne bakgrunn mener Fylkesmannen det er grunnlag for å gi fellingstillatelse 
for en (-1-) jerv i dette området.

Fellingstillatelsen på jerv gis på følgende vilkår.

1. Tillatelsen gjelder fra og med 8. januar 2004 til og med 15. februar 2004.

2. Tillatelsen gjelder kun i beiteområdet til Båteng/Sirma Saualslag. Området er avgrenset av Laksjohka-Levse avgrenset mot vidda av Deavkanjohka i Tana kommune.

3. Medlemmer til fellingslaget må innmeldes til Fylkesmannens miljøvernavdeling før de kan delta i fellingen. Samtlige medlemmer må være kjent med de gjeldende vilkår for fellingstillatelsen. Eventuelt nye medlemmer på fellingslaget må innmeldes til Fylkesmannens miljøvernavdeling før de kan delta i fellingen. Fylkesmannen skal holdes løpende orientert om utfallet av fellingen og skal rådføres ved viktige avgjørelser. Ved eventuelt behov kan  Statens Naturoppsyn (SNO) og/eller Fjelltjenesten bistå fellingslaget med informasjon og veiledning.

4. Ved felling skal det benyttes hagle eller rifle. Ved bruk av rifle skal det brukes minimum kalber 222.R, med ekspanderende prosjektil (blyspiss, hullspiss el.l.) 

5. Utført felling skal straks meldes til Fylkesmannens miljøvernavdeling (tlf: 789 50300/934 94380) og til Fjelltjenesten i Tana (tlf 9925 3609). Meldingen skal inneholde opplysninger om tid og sted for fellingen. Fellingsstedet skal påvises dersom Fylkesmannen ber om dette.

6. Dersom jerv såres under forsøk på felling, skal jaktlaget gjøre det de kan for å få avlivet dyret. Jaktlaget forplikter å forvisse seg om at påskutt dyr er truffet. Dersom ettersøk av eventuelt såret dyr etter første dag er uten resultat, skal lederen for fellingslaget underrette kommunen og Fylkesmannen. Medlemmene i det oppnevnte jaktlaget skal da uten godtgjørelse bistå kommunen i det videre ettersøket.

7. Felt jerv skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Tana 

Felt jerv tilhører Viltfondet.

8. Det gis ingen økonomisk kompensasjon i forbindelse med fellingsforsøket.

9. Eventuelt bruk av motorisert kjøretøy i forbindelse med transport av fellingspersonell og utstyr er under forutsetning av at dispensasjon til bruk av motorkjøretøy er på forhånd innhentet hos Tana kommune (jfr. Ref. 03/4208 fra Direktoratet fra naturforvaltning). 

Dette vedtaket kan innen tre uker påklages til Direktoratet for naturforvaltning. Evt. klage sendes via Fylkesmannen.

	Med hilsen

Bente Christiansen

fylkesmiljøvernsjef
	Stein Nilsen

viltforvalter

